Predkladacia správa

	Dňa 4. novembra 1999 bol v Štrasburgu prijatý  Občianskoprávny dohovor o korupcii (ďalej len „Dohovor“), ktorý vypracovala Multidisciplinárna skupina pre korupciu Rady Európy (GMC). Dohovor doposiaľ nenadobudol platnosť, keďže ho neratifikoval potrebný počet 14 signatárskych štátov (Dohovor doteraz ratifikovalo 9 štátov: Albánsko, Bosna a Hercegovina, Bulharsko, Estónsko, Fínsko, Grécko, Poľsko, Rumunsko a bývalá juhoslovanská republika Macedónia).

Rada Európy je vôbec prvou významnou medzinárodnou vládnou organizáciou, ktorá sa zaoberala korupciou z aspektu občianskeho práva a ktorej práce v tejto oblasti boli ukončené vypracovaním medzinárodného zmluvného dokumentu, zameraného na boj s týmto všeobecne rozšíreným a spoločensky nebezpečným javom. Účelom Dohovoru je ochrana občianskoprávnych záujmov obetí korupcie a stanovenie, resp. uľahčenie postupov, na ktorých základe sa môžu domôcť plnej náhrady škody spôsobenej korupciou.

	Dohovor, ktorý je rozdelený na tri hlavy, (opatrenia na národnej úrovni, medzištátna spolupráca a monitorovanie a záverečné ustanovenia), je tzv. „non-self-executing convention“. To znamená, že zmluvné strany budú musieť preniesť jeho zásady a pravidlá v ňom obsiahnuté do svojich vnútroštátnych právnych predpisov, pri vzatí do úvahy svojich vlastných osobitostí.

	Tento Dohovor, ktorý je prvým pokusom definovať spoločné princípy a pravidlá v oblasti civilného práva a korupcie na medzinárodnej úrovni, sa zaoberá  definíciou korupcie, náhradou škody, zodpovednosťou, spoločnou zodpovednosťou, premlčacími lehotami, platnosťou zmlúv, ochranou zamestnancov, účtovníctvom a auditmi, zhromažďovaním dôkazov, dočasnými opatreniami, medzinárodnou spoluprácou a monitorovaním. 

 Slovo „korupcia“ v tomto Dohovore znamená „žiadanie, ponúkanie, poskytovanie alebo prijímanie, priamo alebo nepriamo, úplatku alebo inej nenáležitej výhody alebo ich prísľubu, ktoré deformuje riadne vykonávanie povinnosti alebo správanie požadované od príjemcu úplatku, nenáležitej výhody alebo ich prísľubu“.

Vláda Slovenskej republiky uznesením č. 117 z 1. marca 2000 vyslovila súhlas s návrhom na podpis Dohovoru a odporučila prezidentovi Slovenskej republiky splnomocniť ministra spravodlivosti, a ako alternáta predstaviteľku SR v Rade Európy, na podpis Dohovoru s výhradou ratifikácie. 

Slovenská republika podpísala Dohovor dňa 8. júna 2000 počas 23. Konferencie európskych ministrov spravodlivosti v Londýne. Podpísanie Dohovoru je v súlade so zahraničnopolitickými záujmami Slovenskej republiky a je prejavom záujmu a úsilia Slovenskej republiky o zapojenie sa do medzinárodného boja proti všetkým formám úplatkárstva.

Uznesením  vlády  Slovenskej  republiky   č. 117 z 1. marca 2000 bola  ďalej ministrovi   spravodlivosti  v bode C. 2. uložená úloha predložiť na rokovanie vlády návrh na ratifikáciu Dohovoru po prijatí potrebných legislatívnych úprav zabezpečujúcich jeho vykonávanie. 

V rámci  realizácie  tejto  úlohy  bol  dňa 19. augusta 2002 prijatý zákon č. 526/2002 Z. z., ktorým sa mení a dopĺňa Občiansky zákonník v znení neskorších predpisov a o zmene a doplnení niektorých zákonov. Úprava dotýkajúca sa Občianskoprávneho dohovoru o korupcii  je obsiahnutá v ustanoveniach § 106  a § 442. Škoda spôsobená korupciou v zmysle cit. novely Občianskeho zákonníka predpokladá trestné konanie, resp. spáchanie trestného činu korupcie, keďže bez právoplatného odsudzujúceho rozsudku príslušného súdu vydaného v trestnom konaní nie je možné v zmysle slovenského právneho poriadku od niekoho požadovať náhradu škody spôsobenú takýmto konaním. Novela Občianskeho zákonníka v § 106 ods. 3 upravuje v súlade s Dohovorom premlčaciu lehotu práva na náhradu škody spôsobenej niektorým trestným činom korupcie podľa osobitného zákona na tri roky odo dňa nadobudnutia právoplatnosti odsudzujúceho rozhodnutia súdu o spáchaní niektorého trestného činu korupcie, najneskôr na desať rokov odo dňa spáchania tohto trestného činu. V zmysle § 442 ods. 2 sa pri škode spôsobenej niektorým trestným činom korupcie uhrádza v súlade s Dohovorom aj nemajetková ujma v peniazoch. Cit. novela Občianskeho zákonníka nadobudne účinnosť 1. januára 2003 okrem niektorých ustanovení, ktoré nadobúdajú účinnosť dňom nadobudnutia platnosti zmluvy o pristúpení Slovenskej republiky k Európskym spoločenstvám a k Európskej únii.

Európska komisia v Pravidelnej správe o pripravenosti Slovenska na členstvo v EÚ za rok 2002  potvrdila antikorupčné úsilie slovenskej vlády, avšak upozornila, že stále nebolo podniknutých množstvo dôležitých opatrení, ktoré by sa nemali ďalej odkladať. V tomto smere Pravidelná správa za rok 2002 uvádza, že novela Občianskeho zákonníka z r. 2002 vytvorila zákonné podmienky pre ratifikáciu Občianskoprávneho dohovoru o korupcii, ktorý Slovenská republika zatiaľ neratifikovala. 

V rámci antikorupčných opatrení je Slovenská republika zmluvnou stranou Dohovoru Rady Európy o praní špinavých peňazí, vyhľadávaní, zhabaní a konfiškácii ziskov z trestnej činnosti, Trestnoprávneho dohovoru o korupcii, ako aj Dohovoru OECD o boji s podplácaním zahraničných verejných činiteľov v medzinárodných obchodných transakciách. Slovensko pokračuje v aktívnej účasti na monitorovaní antikorupčných opatrení prijatých pracovnou skupinou OECD o úplatkárstve v medzinárodných obchodných transakciách a zúčastňuje sa tiež v skupine štátov Rady Európy proti korupcii, GRECO.

	Predkladaný návrh na ratifikáciu Občianskoprávneho dohovoru o korupcii nadväzuje na uvedené aktivity a úsilie Slovenskej republiky v oblasti boja proti korupcii a v tomto smere je jeho ratifikácia zo strany Slovenskej republiky vysoko aktuálna.

	Podľa Čl. 7 ods. 4 Ústavy Slovenskej republiky ide o medzinárodnú zmluvu, ktorá pred ratifikáciou prezidentom Slovenskej republiky vyžaduje súhlas Národnej rady Slovenskej republiky, keďže ide o medzinárodnú zmluvu na ktorej vykonanie je potrebný zákon.

	Dohovor nemá finančný, ekonomický, environmentálny vplyv ani vplyv na zamestnanosť.